पुस्तकों के ज्ञान से ही निकलता है विकास का रास्ता : बलदेव शर्मा
मोरहाबादी मैदान में एनबीटी का सात दिनी राष्ट्रीय पुस्तकमेला शुरू
किताबोंकी रंग-बिरंगी दुनिया मोरहाबादी मैदान में सज गई है। शनिवार को इसका विधिवत आगाज भी हो गया। सात दिवसीय पुस्तक मेला का आयोजन मानव संसाधन विकास मंत्रालय से जुड़ी स्वायत्त संस्था राष्ट्रीय पुस्तक न्यास (एनबीटी यानी नेशनल बुक ट्रस्ट) ने किया है। उद्घाटन समारोह में एनबीटी के अध्यक्ष बलदेव शर्मा ने कहा कि पुस्तकों के ज्ञान से विकास का रास्ता निकलता है। भारत में ज्ञान की प्राचीन संपदा रही है। वहीं झारखंड भी कला-साहित्य और संस्कृति की दृष्टि से समृद्ध राज्य है।
ज्ञान कहीं से मिले, उसे ग्रहण करना चाहिए। बच्चों को ज्ञान संपन्न बनाना ही एनबीटी का मकसद है। वरिष्ठ पत्रकार पद्मश्री बलवीर दत्त बोले कि किताबें ही किसी भी व्यक्ति को अच्छा बना सकती हैं। यह हमें जीना सिखाती हैं। पुस्तक मेले पढ़ने की रुचि जगाते हैं। वरिष्ठ साहित्यकार डॉ. ऋता शुक्ल ने कहा, पुस्तकों से बड़ा कोई शृंगार नहीं। यह सबसे बड़ा जेवर है। उनके लिए यह पुस्तक मेला किसी तीर्थ की तरह है। राज्य शिक्षा परियोजना निदेशक मुकेश कुमार का विचार रहा कि साहित्य हमें विरोधों के बीच जीने की कला सिखाता है।
कार्यक्रम की शुरुआत अमित ठाकुर की अगुवाई में गंगा बुधिया शिशु मंदिर की बच्चियों द्वारा वंदना से हुई। संचालन मेला प्रभारी डॉ. कमाल अहमद ने किया। मौके पर डॉ. अशोक प्रियदर्शी, डॉ. श्रवणकुमार गोस्वामी, महादेव टोप्पो, हरेंद्र प्रसाद सिन्हा, कुमार बृजेंद्र, पंकज मित्र, रश्मि शर्मा, बिंदु भूषण दुबे, दीपक लोहार समेत कला-संस्कृति से जुड़े ढेरों लोग और विभिन्न स्कूल-कॉलेज के स्टूडेंट्स मौजूद रहे।
शाम में शुभ संस्कार अकादमी की ओर से कथक नृत्य की मनमोहक प्रस्तुति की गई। बिरसा कला केंद्र हटिया की ओर से 5 मार्च, 7 मार्च और 9 मार्च को बिरसा मुंडा, गौतम बुद्ध पर केंद्रित नाटकों का मंचन किया जाएगा।
एनबीटी के उपनिदेशक इमरानुल हक ने मौके पर कहा कि मेला में प्रवेश नि:शुल्क है। सभी लोगों को पुस्तक खरीद पर 10 प्रतिशत की छूट दी जाएगी। जबकि स्कूल, सामाजिक संस्थाओं आदि के पुस्तकालय के लिए 25 फीसदी डिस्काउंट मिलेगा। मेला में 80 प्रकाशक हिस्सा ले रहे हैं। इसका समापन 10 मार्च को होगा। 7 मार्च को कवि-गोष्ठी होगी।
पंकज मित्र के कथा संग्रह का आज लोकार्पण
प्रतिष्ठितकथाकार पंकज मित्र के कथा संग्रह ‘बाशिंदा@तीसरी दुनिया’ का लोकार्पण रविवार को दिन के 4 बजे मेला परिसर में होगा। इसका प्रकाशन राजकमल प्रकाशन समूह ने किया है। राजकमल के मुकेश कुमार ने बताया कि स्त्री सम्मान की दिशा में एक बड़ा कदम उठाते हुए पुस्तक का लोकार्पण हिंदी विभाग की छात्राओं से करवाने का निर्णय लिया गया है। रांची आकाशवाणी से संबद्ध पंकज के ‘हुड़ुकलुल्लू’ और ‘जिद्दी रेडियो’ नामक दो कहानी-संग्रह राजकमल प्रकाशन से पहले ही चुके हैं।
पुस्तक के महत्व पर मेले में चर्चा भी हुई। मंच पर बाएं से- मेला प्रभारी डॉ. कमाल अहमद, एनबीटी के उपनिदेशक इमरानुल हक, वरिष्ठ पत्रकार पद्मश्री बलवीर दत्त, एनबीटी के अध्यक्ष बलदेव शर्मा और वरिष्ठ साहित्यकार और शिक्षाविद् डॉ. ऋता शुक्ल।
hin_Deva awa_Deva hin_Deva hin_Deva awa_Deva awa_Deva hin_Deva mai_Deva hin_Deva hin_Deva